A clasificación tradicional d'as luengas eslavas estableixe tres grupos: central, meridional y oriental, despartius por a discontinuidat important que representa a zona a on se parla o hongaro y o rumán. Manimenos esta clasificación se fació en base a los caracters d'as luengas standard, caracters no siempre presents en totz os dialectos y parlas representaus por ixos standards. Por eixemplo en ciertos aspectos d'as luengas eslavas meridionals se veye una afinidat entre o esloveno y o crovate con o checo d'una man y entre o macedonián y o bulgaro con o ucrainés por l'atra. Tamién o reconoiximiento de luenga por part de ciertos sistemas lingüisticos eslavos puet estar subchecto a interpretacions influitas por nacionalismos de sentius contrarios, por o que se fa enfasi en diferencias poco importants pa despartir, u lis dan poca importancia pa asimilar. Entre as luengas eslavas abundan as parlas de transición igual como en as luengas neolatinas y as luengas turquicas a causa d'una deseparación recient, unas mugas cambiants y procesos migratorios interiors.